**Predkladacia správa**

Ministerstvo školstva, vedy, výskumu a športu Slovenskej republiky (ďalej len „MŠVVaŠ SR“) predkladá na rokovanie Legislatívnej rady vlády SR materiál s názvom *,,Návrh na ratifikáciu Globálneho dohovoru UNESCO o uznávaní kvalifikácií týkajúcich sa vysokoškolského vzdelávania“ (ďalej len „dohovor“)*. Podnetom iniciatívneho materiálu je schválenie Dohovoru na 40. zasadnutí Generálnej konferencie UNESCO v novembri 2019 a navrhuje sa ratifikácia Slovenskej republiky tohto dohovoru.

Cieľom dohovoru je zvýšiť celosvetovú mobilitu študentov a absolventov, zabezpečiť uznávanie kvalifikácií podľa spravodlivých kritérií a zlepšiť kvalitu vysokoškolského vzdelávania vrátane podpory mobility medzi regiónmi sveta (dohovor má podobu všeobecnej deklarácie), pričom snahou je, aby súčasné existujúce regionálne dohovory zostali v platnosti aj naďalej.

Poukazujúc na úspechy regionálnych dohovorov tohto typu navrhovaný dohovor predstavuje prvý rámec uznávania na globálnej úrovni, ktorý definuje základné zásady uznávania pre orgány uznávania a práva jednotlivcov uchádzajúcich sa o uznanie svojej vysokoškolskej kvalifikácie alebo kvalifikácie, ktorá umožňuje prístup k vysokoškolskému vzdelaniu, v inom štáte. Pozornosť venuje aj netradičným formám vzdelávania, za podmienky, že dosahujú úroveň kvality formálneho vzdelávania, spoločným cezhraničným študijným programom „joint degrees“ a taktiež uznávaniu kvalifikácií vysídlených osôb a utečencov, ktorí z dôvodov súvisiacich s vysídlením nemôžu zdokladovať svoje predchádzajúce vzdelanie. Platnosť nadobudne tri mesiace po uložení dvadsiatej ratifikačnej (akceptačnej) listiny u generálnej riaditeľky UNESCO.

UNESCO je jedinou inštitúciou v systéme OSN, ktorá má v agende problematiku vysokoškolského vzdelávania a ktorá bola iniciátorom šiestich regionálnych dohovorov o uznávaní vysokoškolského vzdelávania. Zabezpečenie prístupu ku kvalitnému vysokoškolskému vzdelávaniu a následné uznanie vysokoškolských diplomov z celosvetového hľadiska je integrovanou súčasťou Agendy SDG4 a jej implementačných cieľov.

Dohovor je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb (napr. článok III ods. 1, ako i v článku III ods. 7 dohovoru) a zároveň medzinárodnou zmluvou, na vykonanie ktorej je potrebný zákon. Ide o prezidentskú zmluvu, ktorá podlieha súhlasu Národnej rady SR podľa článku 7 ods. 4 Ústavy SR.

Ako medzinárodná zmluva, ktorá priamo zakladá práva alebo povinnosti fyzických alebo právnických osôb, má v konkrétnych ustanoveniach zároveň podľa čl. 7 ods. 5 Ústavy SR prednosť pred zákonmi SR.

Zavedenie zjednodušeného a zrýchleného procesu uznávania v zmysle dohovoru je pozitívnym vplyvom na služby verejnej správy pre občana. Materiál má taktiež pozitívny vplyv na informatizáciu spoločnosti, nakoľko dôjde k informatizácii služieb, ktoré boli predtým decentralizované na vysokých školách bez elektronických formulárov žiadostí. V dôsledku prijatia dohovoru sa taktiež ráta s rozšírením existujúcich elektronických služieb na viac štátov, čím sa  rozšíri okruh ich oprávnených používateľov.

Materiál nemá vplyv na životné prostredie, sociálne vplyvy, vplyv na podnikateľské prostredie, taktiež nemá vplyv na manželstvo, rodičovstvo a rodinu.